Lise Bech (DD), 2025-08-14:
Tak, formand.
Vi behandler jo i dag L 222, som er forslag til lov om bygge- og anlægsprojekter til forsvarsformål.
Det er et forslag, som skal sætte skub i bygge- og anlægsprojekter, som forsvaret har brug for til opbygningen af den nødvendige kampkraft.
Det bakker vi i Danmarksdemokraterne selvfølgelig op om, fordi vi med den nuværende sikkerhedssituation anerkender nødvendigheden af, at vi ikke kan bruge flere år på at sagsbehandle forsvarsanlæg, der skal bygges hurtigt for at kunne følge med det trusselsbillede, der i øjeblikket er til stede.
Særlig lægger vi mærke til, at lovforslaget forhåbentlig vil sætte gang i produktionen på Krudten i Elling.
Det har været længe undervejs, og det er noget, vi i Danmarksdemokraterne har været meget optaget af, når det handler om at sikre det danske forsvar bedst muligt.
For et stærkt forsvar kræver de nødvendige faciliteter til personale, til militært udstyr og til produktion af ammunition, og så er det klart, at hvis Danmark skal kunne håndtere en krise i morgen, skal vi ikke først søge om byggetilladelser til militæranlæg, når krisen er indtruffet.
Vi er opmærksomme på, at der med lovforslaget lægges op til, at forsvarsministeren og ministeren for samfundssikkerhed og beredskab vil få nogle nye og mere vidtgående handlemuligheder, end de hidtil har haft.
At give ministrene udvidede beføjelser er da heller ikke noget, der har groet i Danmarksdemokraternes have.
Men som flere af høringssvarene også påpeger, anerkender vi grundlæggende behovet for og/eller nødvendigheden af lovforslaget.
Det er selvsagt sådan, at principperne om proportionalitet stadig er gældende, hvilket sikrer, at ministeren altid skal benytte det tiltag, der er mindst indgribende.
Med andre ord ser vi brugen af denne lov som en undtagelse i særlige situationer frem for en ny generel praksis.
Vi er med på, at klageadgangen for nogle vil blive indskrænket med det her forslag, som led i at det skal gå hurtigere med at få bygget de nødvendige faciliteter.
Men når det så sagt, er det jo ikke sådan, at man med lovforslaget fuldstændig vil omgå loven, for det handler ikke om at kortslutte de processer, som normalt skal følges, når der anlægges nye bygninger.
Vi synes selvfølgelig også, at lokalplaner, miljøgodkendelser og klageadgang er en vigtig del af beslutningsprocessen.
Derfor er vi også glade for, at det stadig vil være en mulighed at få prøvet sin sag ved domstolene, hvilket er afgørende for, at det her lovforslag er inden for rimelighedens grænser.
Derudover er det også værd at hæfte sig ved, at der er tale om en midlertidig lov, der afspejler den ekstraordinære situation, vi står i, og at det ikke er en lov, der giver ministeren livsvarige beføjelser.
For os at se er det også en vigtig detalje at bemærke
Men det altoverskyggende grundlag for det her lovforslag er, at vi lever i en tid, hvor det nuværende trusselsbillede gør det nødvendigt at fokusere mere på den nationale sikkerhed, end vi i mange år har haft behov for at gøre, og den nationale sikkerhed tjenes bedst muligt ved at have et ressourcestærkt og kampklart forsvar.
I sådanne tilfælde vil det jo ikke nytte noget, at vi så mangler en militærgarage eller patroner eller noget andet, fordi det tager flere år at få den nødvendige godkendelse til at bygge.
Tak for ordet.